שיט בישראל
במשחקים האולימפיים

לאורך השנים השתתפו 46 שייטים ישראלים במשחקים האולימפיים, ב-13 מהדורות. לאחר סיום אולימפיאדת פריז (2024), שיט הוא הספורט השני הכי מצליח של ישראל במשחקים האולימפיים, אחרי ג'ודו, עם חמש מדליות אולימפיות מתוך 20, ושתיים מתוך ארבע מדליות הזהב האולימפיות של המדינה. כל המדליות הגיעו מענף גלישת הרוח, כשהישג השיא במפרשיות הוא המקום הרביעי (הושג שלוש פעמים).
שייטים ישראלים ערכו את הופעת הבכורה האולימפית באולימפיאדת מינכן (1972), אליה העפילו יאיר מיכאלי ויצחק ניר בדגם ההולנדי המעופף. תחרויות השיט נערכו בקיל ולא במינכן, ולכן ידעו על טבח הספורטאים עד סיום השיוט השישי מתוך שבעה. לאחר קבלת הידיעה על רצח 11 הספורטאים פרשו השניים מהתחרות ולא הופיעו לשיוט השביעי והאחרון. הצמד הישראלי דורג במקום ה-26 מתוך 29 זוגות.
באולימפיאדת מונטריאול (1976) השתתפו יואל סלע ויהודה מעיין בתחרות ההולנדי המעופף, וסיימו במקום ה-17 מתוך 20. לאולימפיאדת מוסקבה (1980) העפילו לראשונה שני זוגות שייטים, סלע ומעיין בהולנדי המעופף ושמשון ברוקמן ואיתן פרידלנדר ב-470, אך הם לא השתתפו לבסוף בעקבות הצטרפותו של הוועד האולימפי בישראל לחרם של הגוש המערבי על האולימפיאדה בעקבות הפלישה הסובייטית לאפגניסטן.
באולימפיאדת לוס אנג'לס (1984) התחרו ברוקמן ופרידלנדר בתחרות מפרשיות ה-470 וסיימו במקום השמיני. בקטגוריית ההולנדי המעופף התחרו יואל סלע ואלדד אמיר, שסיימו גם הם במקום השמיני. לראשונה שלחה ישראל נציג גם בגלישת רוח, שהופיעה בפעם הראשונה במשחקים, כשיהודה אטדגי סיים במקום ה-14 מתוך 38 מתחרים בדגם וינדגליידר.
סלע ואמיר ייצגו את ישראל גם באולימפיאדת סיאול (1988), בה הגיעו למקום הרביעי, הישג השיא עד אז של שייטים ישראלים באולימפיאדה. בדגם 470 התחרו האחים דן ורן טורטן, שסיימו במקום ה-18 מתוך 29. סלע ואמיר המשיכו גם לאולימפיאדת ברצלונה (1992), האחרונה בה נערכו תחרויות ההולנדי המעופף, וסיימו במקום ה-20 מתוך 23. בכך הפך סלע לשיאן ההופעות של שייטי ישראל במשחקים האולימפיים, עם ארבע הופעות רצופות. שי בכר וארז שמש ייצגו את ישראל בדגם ה-470 וסיימו במקום ה-9 מתוך 37, ועמית ענבר התחרה בגלישת רוח בדגם לכנר וסיים במקום השמיני.
באולימפיאדת אטלנטה (1996) זכתה המשלחת הישראלית בשיט לראשונה במדליה אולימפית, כשגל פרידמן זכה במדליית ארד בגלישת רוח בדגם מיסטרל. בשיוטי מפרשיות ה-470 התחרו האחים רן וניר שנטל (מקום 19) בגברים ושני קדמי וענת פבריקנט, שהגיעו למקום ה-12, היו הראשונות שייצגו את ישראל בתחרות שיט נשים אולימפית. קדמי ופבריקנט המשיכו גם לאולימפיאדת סידני (2000), בה השוו את הישג השיא הישראלי בשיט מפרשיות וסיימו במקום הרביעי, ובגברים התחרו אלי צוקרמן ואלעד רונן שסיימו במקום ה-13. בגלישת הגלים שלחה ישראל לראשונה נציגים גם בגברים וגם בנשים, כשעמית ענבר סיים במקום השביעי ומיכל היין סיימה במקום ה-12 בתחרות המיסטרל.
באולימפיאדת אתונה (2004) זכה גל פרידמן במדליית זהב בגלשן מיסטרל והפך לאלוף האולימפי הראשון בתולדות הספורט בישראל, וכן לישראלי הראשון שזוכה בשתי מדליות אולימפיות. בתחרות הנשים התחרתה לי קורזיץ, שסיימה במקום ה-13. בשיוטי מפרשיות ה-470 ייצגו את ישראל גידי קליגר ואודי גל (מקום 15) בגברים וניקה קורניצקי וורד בוסקילה (מקום 18) בנשים. באולימפיאדת בייג'ינג (2008) המשיכו הזוגות הללו לייצג את ישראל, כשקליגר וגל סיימו במקום ה-14 וקורניצקי ובוסקילה במקום הרביעי. לראשונה נערכו תחרויות במפרשית הלייזר רדיאל, בהן סיימה נופר אדלמן במקום ה-16. בגלישת הגלים הוחלף גלשן המיסטרל בניל פרייד RS:X, ושחר צוברי זכה במדליית הארד. בנשים סיימה מעין דוידוביץ' במקום העשירי.
בשיוטי מפרשיות ה-470 באולימפיאדת לונדון (2012) ייצגו את ישראל גידי קליגר וערן סלע בגברים וגיל כהן וורד בוסקילה בנשים, ושני הצמדים סיימו במקום ה-15. בתחרויות הלייזר השתתפה נופר אדלמן, שסיימה במקום ה-30. בגלישת הגלים ייצגו את ישראל שחר צוברי, שסיים במקום ה-19, ולי קורזיץ, שסיימה במקום השישי. צוברי וקורזיץ המשיכו לייצג את ישראל גם באולימפיאדת ריו דה ז'ניירו (2016), בה סיימו במקומות 17 ו-7, בהתאמה. בתחרויות ה-470 השתתפו אייל לוין ודן פרויליך (מקום 21) בגברים וגיל כהן ונינה אמיר (מקום 17) בנשים.
באולימפיאדת טוקיו (2020), שנדחתה ל-2021 בעקבות מגפת הקורונה, לראשונה הגיעו ישראלים לשיוטי המדליות בשלוש תחרויות שונות: נויה בר עם ושחר טיבי בשיוטי ה-470 (מקום שמיני), יואב כהן (מקום רביעי) בגלישת RS:X לגברים וקטי ספיצ'קוב (מקום שישי) בגלישת RS:X לנשים. שי קקון סיימה במקום ה-30 בשיוטי הלייזר רדיאל.
תחרויות השיט באולימפיאדת פריז (2024) היו המוצלחות בהיסטוריה של השיט בישראל, כשלראשונה זכתה המשלחת בשתי מדליות אולימפיות בענף, שתיהן בגלשן ה-iQFoil: שרון קנטור זכתה במדליית כסף בתחרות הנשים ותום ראובני זכה במדליית זהב בתחרות הגברים. קנטור הפכה לסגנית האלופה האולימפית הרביעית בתולדות ישראל, וראובני הפך לאלוף האולימפי הרביעי והשני בשיט, אחרי מאמנו גל פרידמן באתונה 2004. בתחרויות ה-Formula Kite הגיעה גל צוקרמן למקום העשירי בסיום השלב המוקדם, אך סיימה שלישית בחצי הגמר והודחה. דור זרקה סיים במקום ה-13 בשלב המוקדם והודח. בתחרויות הלייזר הודחו שי קקון (מקום 24) ועומר ורד וילנצ'יק (מקום 30) בסיום מקצי המוקדמות. בתחרות ה-470 המעורבות הגיעו נועה לסרי וניתאי חסון למקום השמיני בשלב הראשון והעפילו לשיוט המדליות, בו סיימו במקום השביעי.
| אולימפיאדה> שיט מפרשיות | אתר השיט> שיט מפרשיות | שייטים> שיט מפרשיות | מקום> שיט מפרשיות | קטגוריה> שיט מפרשיות | דגם> שיט מפרשיות |
| --- | --- | --- | --- | --- | --- |
| 1972 (מינכן) | קיל | יאיר מיכאלי ויצחק ניר | 26 | גברים | הולנדי מעופף |
| 1976 (מונטריאול) | קינגסטון | יואל סלע ויהודה מעיין | 17 | גברים | הולנדי מעופף |
| 1984 (לוס אנג'לס) | לונג ביץ' | יואל סלע ואלדד אמיר | 8 | גברים | הולנדי מעופף |
| 1988 (סיאול) | פוסאן | יואל סלע ואלדד אמיר | 4 | גברים | הולנדי מעופף |
| 1992 (ברצלונה) | ברצלונה | יואל סלע ואלדד אמיר | 20 | גברים | הולנדי מעופף |
| 1984 (לוס אנג'לס) | לונג ביץ' | שמשון ברוקמן ואיתן פרידלנדר | 8 | גברים | 470 |
| 1988 (סיאול) | פוסאן | דן טורטן ורן טורטן | 18 | גברים | 470 |
| 1992 (ברצלונה) | ברצלונה | שי בכר וארז שמש | 9 | גברים | 470 |
| 1996 (אטלנטה) | סוואנה | רן שנטל וניר שנטל | 19 | גברים | 470 |
| 1996 (אטלנטה) | סוואנה | שני קדמי וענת פבריקנט | 12 | נשים | 470 |
| 2000 (סידני) | סידני | אלי צוקרמן ואלעד רונן | 13 | גברים | 470 |
| 2000 (סידני) | סידני | שני קדמי וענת פבריקנט | 4 | נשים | 470 |
| 2004 (אתונה) | אתונה | גידי קליגר ואודי גל | 15 | גברים | 470 |
| 2004 (אתונה) | אתונה | ניקה קורניצקי וורד בוסקילה | 18 | נשים | 470 |
| 2008 (בייג'ינג) | צ'ינגדאו | גידי קליגר ואודי גל | 14 | גברים | 470 |
| 2008 (בייג'ינג) | צ'ינגדאו | ניקה קורניצקי וורד בוסקילה | 4 | נשים | 470 |
| 2012 (לונדון) | ויימות' | גידי קליגר וערן סלע | 15 | גברים | 470 |
| 2012 (לונדון) | ויימות' | גיל כהן וורד בוסקילה | 15 | נשים | 470 |
| 2016 (ריו דה ז'ניירו) | ריו דה ז'ניירו | אייל לוין ודן פרויליך | 21 | גברים | 470 |
| 2016 (ריו דה ז'ניירו) | ריו דה ז'ניירו | גיל כהן ונינה אמיר | 17 | נשים | 470 |
| 2020 (טוקיו) | אנושימה (אנ') | נויה בר עם ושחר טיבי | 8 | נשים | 470 |
| 2024 (פריז) | מרסיי | נועה לסרי וניתאי חסון | 7 | מעורב | 470 |
| 2008 (בייג'ינג) | צ'ינגדאו | נופר אדלמן | 16 | נשים | לייזר |
| 2012 (לונדון) | ויימות' | נופר אדלמן | 30 | נשים | לייזר |
| 2020 (טוקיו) | אנושימה | שי קקון | 30 | נשים | לייזר |
| 2024 (פריז) | מרסיי | עומר ורד וילנצ'יק | 30 | גברים | לייזר |
| 2024 (פריז) | מרסיי | שי קקון | 24 | נשים | לייזר |
גלישת גלים
| 1984 (לוס אנג'לס) | לונג ביץ' | יהודה אטדגי | 14 | גברים | לכנר |
| 1992 (ברצלונה) | ברצלונה | עמית ענבר | 8 | גברים | לכנר |
| 1996 (אטלנטה) | סוואנה | גל פרידמן | 3 ! | גברים | מיסטרל |
| 2000 (סידני) | סידני | עמית ענבר | 7 | גברים | מיסטרל |
| 2000 (סידני) | סידני | מיכל היין | 14 | נשים | מיסטרל |
| 2004 (אתונה) | אתונה | גל פרידמן | 1 ! | גברים | מיסטרל |
| 2004 (אתונה) | אתונה | לי קורזיץ | 13 | נשים | מיסטרל |
| 2008 (בייג'ינג) | צ'ינגדאו | שחר צוברי | 3 ! | גברים | ניל פרייד RS:X |
| 2008 (בייג'ינג) | צ'ינגדאו | מעין דוידוביץ' | 10 | נשים | ניל פרייד RS:X |
| 2012 (לונדון) | ויימות' | שחר צוברי | 19 | גברים | ניל פרייד RS:X |
| 2012 (לונדון) | ויימות' | לי קורזיץ | 6 | נשים | ניל פרייד RS:X |
| 2016 (ריו דה ז'ניירו) | ריו דה ז'ניירו | שחר צוברי | 17 | גברים | ניל פרייד RS:X |
| 2016 (ריו דה ז'ניירו) | ריו דה ז'ניירו | לי קורזיץ | 7 | נשים | ניל פרייד RS:X |
| 2020 (טוקיו) | אנושימה | יואב כהן | 4 | גברים | ניל פרייד RS:X |
| 2020 (טוקיו) | אנושימה | קטי ספיצ'קוב | 6 | נשים | ניל פרייד RS:X |
| 2024 (פריז) | מרסיי | תום ראובני | 1 ! | גברים | iQFoil |
| 2024 (פריז) | מרסיי | שרון קנטור | 2 ! | נשים | iQFoil |
| 2024 (פריז) | מרסיי | דור זרקה | 13 | גברים | Formula Kite |
| 2024 (פריז) | מרסיי | גל צוקרמן | 10 | נשים | Formula Kite |